钦定古今图书集成/明伦汇编/交谊典/第063卷 > 宋册府元龟 > 《上兖州刺史启》前人
## 钦定古今图书集成/明伦汇编/交谊典/第063卷 > 宋册府元龟 > 《上兖州刺史启》前人

侧闻未遇孙阳，盐车无绝尘之迹；时逢和氏，荆山有
连璧之珍。岂若听清音于爨馀，则枯桐发响；收夜光
于元璧，则怪石腾辉。在物犹然，况于含识者矣。伏惟
明使君公凤穴振仪，龙门标峻，琼姿岳立，表秀干云，
霞焕霜飞，瑶贞镜鉴。既而代工天府，忠简帝心，拥熊
盖而抚百城，建隼旟而临千里。坐棠敷惠，恩缠去思，
剖竹垂仁，式歌来暮。清凝夜烛，化警晨乌，外勗九农，
内弘五教，导之以礼乐，齐之以刑书。约法遵宽，误示
蒲鞭之耻；发言惟信，结控竹马之期。甘雨随车，云低
轻重之盖；还珠合浦，波含远近之星。至如卧理称难，
坐啸匪易，披裳问疾，垂爱景以字人；褰帷广听，穆薰
风以扇物。飞霜秋降，叶隼击而防小人；零雨春濡，饰
羔旌而礼君子。于是仁风革俗，吏不忍欺，美誉郁于
三高，芳猷胜于万古。若乃清规远镜，皎月色于灵台；
元鉴虚凝，穆松风于智府。研机十箧，探赜九流，缛绮
萼于词林，綷仙华于笔苑。文江翻浪，织玉潋以韬霞；
学海惊澜，缀珠连于濯锦。加以悬榻待士，拥篲礼贤，
汲引忘疲，奖提不倦。怀经味道之客，望范围以骏奔；
兼流包略之夫，窥义园而遐集。求小善于毫芥，顾正
礼于二龙；振幽滞于泥沙，许公明于一骥。某淹中故
俗，休列朴厚之清规；稷下遗氓，祇陶礼义之馀化。颇
游简素，少阅缣缃。每蟋蟀凄吟，映素雪于书帐；莎鸡
振羽，截翠蒲于翰池。既而学异怀蛟，才非梦鸟。价作
齐于南汉，芳不重于东山。幸属日月光华，云霞纷郁，
方结羡鱼之网，将谣扣角之词。奋短翮于榆枋，希高
标之馀照；跃纎鳞于涓滴，望鸿泽之微霑。所冀顾盼
曲流，翦拂增价，则铅刀起一割之用，跛鳖致千里之